open-index/open-wikipedia-markdown huggingface dataset:
புளித்த மா உவமை

**புளித்த மா** இயேசு தனது போதனைகளின் போது கூறிய உவமைக் கதையாகும். இது விவிலியத்தின் புதிய ஏற்பாட்டின் மத்தேயு 13:33, லூக்கா 13:20-21 இல் காணப்படுகிறது. இது ஒரு வசனம் மட்டும் கொண்ட  சிறிய‌‌ உவமையாகும். இதில் இயேசு விண்ணரசைப் புளிப்பு மாவிற்கு (ஈஸ்ட்) ஒப்பிடுகிறார். 

## உவமை
பெண் ஒருத்தி புளிப்பு மாவை எடுத்து மூன்று மரக்கால் மாவில் பிசைந்து வைத்தாள். மாவு முழுவதும் புளிப்பேறியது. விண்ணரசு இப்புளிப்பு மாவுக்கு ஒப்பாகும்

## பொருள்
இது விண்ணரசின் பரம்பலைக் குறிக்கிறது. அதாவது புளிப்பு மா சிறிய அளவாகும் ஆனால் அது மூன்று மரக்கால் மாவையுமே புளிக்கச் செய்கிறது. இதுபோல உலகில் கிறிஸ்தவமும் (விண்ணரசு) சிறிய ஆரம்பத்திலிருந்து பெரிய அளவிற்கு பரவும் என்பது இதன் பொருளாகும். மேலும் இயேசு அலகையின் புளிப்பு மா குறித்தும் எச்சரிக்கையாக இருக்க கூறுகின்றார். ஒருவர் தனக்குள் அலகையில் சிறிய அளவு புளிப்பு மாவை உள்ளெடுத்தால் முழுவதும் புளிப்பாய் மாறுகின்றது.

## இவற்றையும் பார்க்கவும்
* இயேசுவின் உவமைகள்

## உசாத்துணைகள்
* தமிழ் விவிலியம் மத்தேயு
* தமிழ் விவிலியம் லூக்கா
*  கத்தோலிக்க கலைக்களஞ்சியம் உவமைகள்

## வெளியிணப்புகள்
* தமிழ் கிறிஸ்தவ சபை  உவமைகள்

பகுப்பு:இயேசுவின் உவமைகள்
ராபர்ட் நாய்சு

**ராபர்ட் நாய்சு.** (ரொபர்ட் நொய்ஸ், *Robert Noyce*, டிசம்பர் 12, 1927 – ஜூன் 3, 1990), என்பவர் ஒரு புகழ் பெற்ற பொறியியலாளர். இவர் 1957ல் ஃவேர்ச்சைல்டு செமிகண்டக்டர் (Fairchild Semiconductor) என்னும் நுண் மின்கருவிகள் செய்யும் நிறுவனத்தை துணைநிறுவனராக இருந்து நிறுவினார். இதே போல 1968ல் இன்ட்டெல் (Intel) என்னும் கணினிச் சில்லுகள் செய்யும் நிறுவனத்தையும் தொடக்கினார். நோபல் பரிசு பெற்ற ஜாக் கில்பி அவர்களைப் போலவே நுண் தொகுசுற்றுகள் ஆக்கத்திற்கு ஆழ்பங்களித்த முன்னோடி இவர். ஜாக் கில்பியுடைய புத்தாக்கம், புத்தியற்றல் இவருடையதைக் காட்டிலும் சுமார் 6 மாதம் முந்தியது ஆனால், நாய்சு அவர்களின் முறை ஒரே அடிமனையில் தொகுசுற்றுக்களைச் செய்வதில் சிறந்தது, உற்பத்தி செய்யவும் எளிதானது. இன்றளவும் பயன்படும் அடிப்படையானதும் கூட.

## வெளி இணைப்புகள்
* நாய்சு அவர்களின் வாழ்க்கை வரலாறு ( PBS.org)
* NoyaFinder.com காணப்படும் நாய்சு அவர்களின் வாழ்க்கை வரலாறு 
* IEEE ல் உள்ள நாய்சு அவர்களின் வாழ்க்கை வரலாறு
* த ராபர்ட் நாய்சு ஃவௌண்டேசன் (அறக்கட்டளை) வலைத்தளம் 
* லெசிலி பெர்லினின் புத்தக வலைத்தளம்

பகுப்பு:அறிவியலாளர்கள்
பகுப்பு:பொறியியலாளர்கள்
பகுப்பு:அமெரிக்க இயற்பியலாளர்கள்
பகுப்பு:1927 பிறப்புகள்
பகுப்பு:1990 இறப்புகள்
பகுப்பு:அமெரிக்க அறியொணாமையியலாளர்கள்
பகுப்பு:அமெரிக்கக் கண்டுபிடிப்பாளர்கள்
பகுப்பு:மாசாச்சுசெட்டு தொழில்நுட்பக் கழக முன்னாள் மாணவர்கள்
அட்டுறு (கணக்கீடு)

அட்டுதல் (சேர்த்தல்,கூட்டுதல்) என்ற சொல்லிலிருந்து பெறப்பட்டதே **அட்டுறு** ஆகும் (ஆங்கிலத்தில் Accrual). கணக்கீட்டில் அட்டுறுவானது **அட்டுறு வருமானம்**, **அட்டுறு செலவு** என இரு விதமாக பயன்படுத்தப்படுகின்றது. அட்டுறு செலவு (accrued expense) என்பது ஒரு பொறுப்பாகும்; இது நடப்பாண்டில் வியாபார ஊடுசெயலின் போது ஏற்பட்ட செலவுகளில் பணம் கொடுத்து தீர்க்கப்படாத செலவுகளைக் குறிக்கும். இதே போல் அட்டுறு வருமானம் (accrued revenue) ஒர் சொத்தாகும்; இது நடப்பாண்டில் வியாபார ஊடுசெயலின் போது ஏற்பட்ட வருமானங்களில் பணமாக வந்து சேராத வருமானங்களைக் குறிக்கும்.

### எடுத்துக்காட்டு

ஓர் நிறுவனம் திசம்பரின் இறுதியில் கணக்கினை முடிக்கின்றது. அவ்வாறு முடிக்கும்போது திசம்பரில் செய்யப்பட்ட தொலைபேசி உரையாடல்களுக்கான பட்டியல் இன்னும் வரவில்லை என உணர்கின்றனர். வழமையாக அது மாத இறுதிக்குப் பின்னர் பல நாட்கள் கழித்தே வருவதுண்டு. ஆனால் பட்டியலில் எதிர்பார்க்கக்கூடிய கட்டத்தொகை குறித்து அவர்களால் தீர்மானிக்க இயலும். அந்த உரையாடல்கள் அந்த ஆண்டில் செய்யப்பட்டமையால், திசம்பர் இறுதியில் அவற்றிற்கான பொறுப்புகள் கொள்ளப்பட வேண்டும். இந்நிலையில் அந்த நிறுவனம் அட்டுறு செலவாக அதனைப் பதிவு செய்ய வேண்டும்; அதிகாரமுறை ஆவணம் இல்லாத நிலையில் உள்ள பொறுப்புகள்.

## மேற்கோள்கள்

பகுப்பு:கணக்கியல்
ஆண்டுத்தொகை

**ஆண்டுத்தொகை** (Annuity) என்பது நிதிக்கொள்கைகளில் ஒன்றாகும். இது தொடராக சம இடைவெளி காலங்களில் செலுத்தப்படும் அல்லது பெறப்படும் சமனான கட்டணத்தினைக் குறிக்கும். சேமிப்புக் கணக்குகளில் செலுத்தும் மாதாந்த வைப்புத்தொகை, வீட்டின் மீது பெற்றுக்கொண்ட பணத்துக்கான மாதாந்த ஈட்டுத் தொகை, மாதாந்தக் காப்புறுதிக் கட்டணம் என்பன ஆண்டுத்தொகைக்கு எடுத்துக் காட்டுகள். ஆண்டுத்தொகைகள் அவை செலுத்தப்படும் கால இடைவெளிகளின்படி வகைப்படுத்தப்படுகின்றன. இது கிழமை, மாதம், காலாண்டு, ஆண்டு அல்லது வேறு கால இடைவெளிகளில் செலுத்தப்படலாம்.

## மதிப்பீடு
ஆண்டுத்தொகை மதிப்பீடு அன்றைய பணமதிப்பு, வட்டி வீதம், எதிர்கால மதிப்பு ஆகிய கருத்துருக்களை அடிப்படையாகக் கொண்டது. 

## ஆண்டுத் தொகைகள்
செலுத்த வேண்டிய கட்டணங்களின் எண்ணிக்கை முன்னரே தெரியுமானால் அது *ஆண்டுத்தொகை உறுதி* எனப்படும். வட்டி சேர்ந்த பின்னர் தவணையின் இறுதியில் கட்டணம் செலுத்தப்படுவதாயின், அந்த ஆண்டுத்தொகையை, *உடனடி ஆண்டுத்தொகை* அல்லது *சாதாரண ஆண்டுத்தொகை* என்பர்.   

## மேற்கோள்கள்

பகுப்பு:கணக்கியல்
பங்குடைமை ஒப்பந்தம்

**பங்குடமை ஓப்பந்தம்** (Partnership agreement) எனப்படுவது, ஒத்த தொழில் ஒன்றைக் கொண்டு நடத்துவதற்காக (பங்குடமை வணிகத்தில்) இரண்டு அல்லது இரண்டிற்கு மேற்பட்ட பங்காளர்களுக்கிடையே மனமுவந்து ஏற்படுத்தப்படும் இணக்கப்பாடு ஆகும். அந்தந்த நாடுகளிலுள்ள பங்குடமைச் சட்டங்களை பின்பற்ற விரும்பாதவர்கள் இவ்வாறான ஒப்பந்தத்தினை மேற்கொள்ளுவர். இவ்வொப்பந்தத்தில் பங்காளர்களின் மூலதனம், இலாப நட்ட பிரிப்பு, தொழிலில் பங்குபற்றுவது தொடர்பிலான விடயங்கள் அடங்கியிருக்கும். ஒப்பந்தத்திலிருந்து ஒரு பங்காளர் விலகுவாராயின் ஒப்பந்தம் கலைக்கப்படும், பின் புதிதாக எழுதப்படும்.

## மேற்கோள்கள்
 

பகுப்பு:சட்டம்
ஜாக் கில்பி

**ஜாக் செயின்ட் கிளேர் கில்பி** (Jack St. Clair Kilby) (நவம்பர் 8, 1923 - ஜூன் 20, 2005) அமெரிக்காவைச் சேர்ந்த ஒரு மின்னியல் பொறியாளர் ஆவார். நுண்ணிய மின்சுற்றுக்களில் பயன்படும் மின்னுறுப்புக்களாகிய தடையம் (resistor), கொண்மி அல்லது சேர்மி (capacitor), இருமுனையம் (diode), திரிதடையம் (transistor) போன்றவற்றை ஒரே அடிமனையில் அமைத்து மின் தொகுசுற்றுகளை உருவாக்க முன்னோடியாக இருந்தவர். இவர் பொறியியலாளராக இருந்தும், முதன்முதலாக புதிதாக உருவாக்கி, தொகுசுற்றின் அடிப்படையில் விளைந்த பயனால் இவர் இயற்பியலுக்கான நோபல் பரிசை 2000-ஆம் ஆண்டு பெற்றார். இவர் 1958-ல் டெக்சாஸ் இன்ஸ்ட்ருமென்ட்ஸ் நிறுவனத்தில் பணிபுரிந்துகொண்டிருந்த போது தொகுசுற்றைக் உருவாக்கினார். இவரைப்பற்றி சொல்லும் பொழுது இதே துறைக்கு இணையான பங்களித்த ராபர்ட் நாய்சு அவர்களின் பெயரையும் குறிப்பிட வேண்டும். ராபர்ட் நாய்சு 1990ல் மறைந்து விட்டார்; இல்லாவிடில்,  இவரும் இப்பரிசை ஜாக் கில்பியுடன் பெற்றிருப்பார் என்பது பல்லோருடைய கணிப்பு.

பகுப்பு:பொறியியலாளர்கள்
பகுப்பு:1923 பிறப்புகள்
பகுப்பு:2005 இறப்புகள்
பகுப்பு:அமெரிக்கக் கண்டுபிடிப்பாளர்கள்
பகுப்பு:நோபல் பரிசு பெற்ற அமெரிக்கர்கள்
பேர்ச்சைல்டு செமிகண்டக்டர்

**பேர்ச்சைல்டு செமிகண்டக்டர்** (*Fairchild Semiconductor*) என்னும் தொழிலகம் (கும்பினி) முதன் முதலாக நுண் மின் தொகுசுற்றுகளை (Integrated Circuits) ஊற்பத்திச் செய்த பெருமை உடையது. இந்நிகழ்வுக்குப் பின் சிறிது காலத்திலேயே "டெக்சாஸ் இன்ஸ்ட்ருமென்ட்ஸ்" நிறுவனமும் மின் நுண் தொகுசுற்றுக்கள் செய்து விற்கத்தொடங்கியது. ஃபேர்ச்சைல்டு செமிகண்டக்டர் அமெரிக்காவில், கலிபோர்னியாவில் உள்ள சிலிக்கான் பள்ளத்தாக்கிலே 1960களில் தொடங்கப்பட்டது.

## மேற்கோள்கள்

பகுப்பு:மின்னணுவியல் நிறுவனங்கள்
பகுப்பு:அமெரிக்க வணிக நிறுவனங்கள்
அழுகணிச் சித்தர்

**அழுகணிச் சித்தர்** என்பவர் தமிழ் நாட்டுச் சித்தர்களில் ஒருவர். தத்துவப் பொருளை உருவகமாகப் பாடியவர். துன்பச் சுவை மிகைப்படப் பாடுவதால் அழுகணிச் சித்தர் எனப் பெயர் பெற்றார் எனக் கூறுவர். இவரது பாடல்கள் அழுகணிச் சித்தர் பாடல்கள் எனத் தொகுக்கப்பட்டுள்ளன.

இவரது வரலாறோ அன்றிக் காலமோ துணிய முடியாதனவாக உள்ளது.
திருநெல்வேலி மாவட்டம் திருக்குறுங்குடி அருகிலுள்ள அருள்மிகு திருமலை நம்பி திருக்கோவில் முன்புறம் உள்ள புளிய மரத்துக்கு அடியில் அவர் வசிப்பதாகக் கருதப்படுகிறது.

பகுப்பு:சித்தர்கள்
அழுகணிச் சித்தர் பாடல்

3
**அழுகணிச் சித்தர் பாடல்** அழுகணிச் சித்தர் என்பவரால் பாடப்பட்டது. அழுகின்ற இசையின் பாணியில் பாடல்கள் உள்ளன. 32 கலித்தாழிசைப் பாடல்கள் இவற்றில் இடம்பெற்றுள்ளன.

"கண்ணம்மா என விளித்துச் சித்தர் பாடும் பாடல்களிலே துன்பச் சுவை மிகுந்து காணப்படுகின்றது. உலகியல்பையும் தத்துவ அறிவையும் புலப்படுத்தும் பாடல்களிலே உருவகமாக அமையும் செய்திகள் அதிகமாக உள்ளன." 

## அழுகுணிச் சித்தரின் பாடல் ஒன்று
:*புல்லர் இடத்திப்போய்ப் பொருள் தனக்குக் கையேந்தி*
:*பல்லைமிகக் காட்டிப் பரக்க விழிக்கிறண்டி!*
:*பல்லை மிகக் காட்டாமல் பரக்க விழிக்காமல்*
:*புல்லரிடம் போகாமல் என் கண்ணம்மா!*
பொருள்:
:நல்வழியைக் கைவிட்டுத் தீ நெறியிலே நடப்போர் துறவு வேடம் பூண்டிருந்தாலும் உணவுக்கும் உடைக்கும் திண்டாடுவார்கள். மானந்துறந்து, பொருள் வேண்டி கையேந்தி பல்லைக்காட்டி பரக்கப் பரக்க விழிப்பார்கள். இந்நிலையை அழுகணிச் சித்தர் தன்மேல் ஏற்றிப் பாடுகிறார். நான் இந்நிலையில் இருக்கின்றேன். என்னுடைய இந்நிலையை போக்க வேண்டும். எனக்கு அருள்வாயாக. பொருளைத் தரவேண்டும் என்று சத்தியை வேண்டுகிறார்.
## வெளியீடுகள்
**பதினெண் சித்தர்கள் பெரிய ஞானக்கோவை* (முருகேசநாயகர் 1899, வி. சரவணமுத்துப்பிள்ளை 1907)
**பதினெண்சித்தர் பெரிய ஞானக்கோவை என வழங்கும் சித்தர் பாடல்கள்* (அரு இராமநாதன், 1959)

## மேற்கோள்கள்

## இவற்றையும் பார்க்கவும்
*அகப்பேய்ச் சித்தர் பாடல்
## வெளி இணைப்புகள்
*சித்தர் பாடல்கள் தொகுப்பு 1 (மதுரைத் திட்டம்) 
பகுப்பு:சித்தர் பாடல்கள்
சிலிக்கான் பள்ளத்தாக்கு

[thumb|right|275px| [சான் ஒசேயில் இருந்து பார்த்தால் தெரியும் சிலிக்கான் பள்ளத்தாக்கு]]
**சிலிக்கான் பள்ளத்தாக்கு** (*Silicon Valley*) என்பது, ஐக்கிய அமெரிக்காவில், வட கலிபோர்னியாவில் சான் பிரான்சிசுக்கோவின் தென் பகுதியை குறிக்கும். இங்கே சிலிக்கான் சில்லு பற்றிய ஆய்வும், புதிய கண்டுபிடிப்பும் புத்தியற்றுதலும் (invention), சிலிக்கான் சில்லு உற்பத்தியும் இங்கே அதிகம் நிகழ்வதால் இப்பெயரை இப்பகுதி சிறப்புப் பெயராகப் பெற்றது. 1971ல் சிலிக்கான் பள்ளத்தாக்கு என்னும் தொடரை டான் எவ்லர (Don Hoefler) என்னும் செய்தியாளர், எலெக்டிரானிக்ஸ் நியூஸ் என்னும் செய்தித்தாளில், கட்டுரைத் தொடர் ஒன்றின் தலைப்பில் முதன்முதலாகப் பயன்படுத்தினார். இன்று உயர்நுட்பம், உயர்நுட்பக்கலை என்பதைக் குறிக்க எடுத்துக்காட்டாய் விளங்குவது சிலிக்கான் பள்ளத்தாக்கு என்னும் புகழ்ப்பெயர். சிலிக்கான் பள்ளத்தாக்கு என்பது புவியியல் பெயர் அல்ல.

## மேற்கோள்கள்

பகுப்பு:கலிபோர்னியப் புவியியல்
பகுப்பு:ஐக்கிய அமெரிக்க பொருளாதாரம்
.நெட் வரைவுரு

**.நெட் வரைவுரு** (*.NET Framework*, **.நெட் பிரேம்வொர்க்**),(டொட் நெட், *dot net* என்று ஒலிக்கப்படுகிறது) என்பது மைக்ரோசாப்ட் நிறுவனத்தால் உருவாக்கப்பட்ட ஒரு மென்பொருள் கட்டமைப்பு ஆகும். இது மைக்ரோசாப்ட் விண்டோசில் இயங்குகிறது. 

இந்த வரைவுரு பல உலக மொழிகளை உறுதுணை செய்கிறது (ஒவ்வொரு மொழியும் பிற மொழிகளில் எழுதப்பட்ட குறியீடுகளை பயன்படுத்த முடியும்). இவ்வரைவுருவில் எழுதப்பட்ட நிரல் மொழிகள் CLR எனப்படும் ஒரு மெய்நிகர் இயந்திரத்தால் (application virtual machine) இயக்கப்படுகின்றன.

இந்த CLR பாதுகாப்பு, நினைவக மேலாண்மை, மற்றும் பிழை கையாளுதல் ஆகிய சேவைகளை வழங்குகிறது. பொதுவாக CLR மற்றும் Class Library சேர்ந்ததே .நெட் பிரேம்வொர்க் எனப்படுகிறது.

பயனர் இடைமுகம், தகவல் பெறுதல், தரவுத்தளம் இணைப்பு, மறையீட்டியல், வலைத்தளங்கள் உருவாக்கம் மற்றும் நெட்வொர்க் தொடர்புகள் போன்ற அடிப்படை வசதிகளை .நெட் பிரேம்வொர்க் வழங்குகிறது.

. நெட் மென்பொருள்கள் பெரும்பாலும் விசுவல் ஸ்டுடியோ எனப்படும் மைக்ரோசாப்ட் நிறுவனம் IDE மூலம் உருவாக்கப்படுகின்றது.

## வரலாறு
மைக்ரோசாப்ட் நிறுவனம் .நெட் பிரேம்வொர்க்- ஐ 1990இன் இறுதிகளில் "அடுத்த தலைமுறை விண்டோஸ் சேவைகள் என்ற பெயரில் உருவாக்க தொடங்கியது. 2000 ஆம் ஆண்டு இறுதியில் .நெட் 1.0 எனப்படும் முதலாம் பீட்டா பதிப்பை வெளியிட்டது. 2010 ஆம் ஆண்டு ஏப்ரல் 12 இல் .நெட் பிரேம்வொர்க் 4.0 பதிப்பை விசுவல் ஸ்டூடியோ 2010- உடன் வெளியிடப்பட்டது.

நெட் கட்டமைப்பின் 3.0 பதிப்பு  விண்டோஸ் சர்வர் 2008 மற்றும் விண்டோஸ் விஸ்டா உடன் சேர்க்கப்பட்டுள்ளது. பதிப்பு 3.5 விண்டோஸ் 7 மற்றும் விண்டோஸ் சர்வர் 2008 R2 உடன் சேர்க்கப்பட்டுள்ளது. 

;.நெட் பிரேம்வொர்க் பதிப்புகள்

* பீட்டா பதிப்பு நவம்பர் 2000
* 1.0 ஜனவரி 2002
* 1.1 ஏப்ரல் 2003
* 2.0 2005

;விசுவல் ஸ்டூடியோ .நெட் பதிப்புகள்

*பீட்டா பதிப்பு நவம்பர் 2000
*VS.NET 2002 பெப்ரவரி 2002
*VS.NET 2003 ஏப்ரல் 2003
*VS.NET 2005
*VS.NET 2010
*VS.NET 2012
*VS.NET 2013

## வடிவமைப்பு அம்சங்கள்

# .நெட் பிரேம்வொர்க் -இன் ஒவ்வொரு பதிப்பும் அதன் முந்தைய பதிப்புடன் உறுதுணை செய்கிறது (Interoperability).
# எல்லா . நெட் பிரேம்வொர்க் நிரல்களும் CLR -இன் கட்டுப்பாட்டில் இயங்குகின்றன.CLR நினைவக மேலாண்மை, பாதுகாப்பு, மற்றும் பிழை கையாளுதல் போன்ற சேவைகளை வழங்குகிறது.
#. நெட் பிரேம்வொர்க் பல நிரலாக்க மொழிகளை அனுமதிக்கிறது. ஒரு மொழியில் எழுதப்பட்ட ப்ரோக்ராமை மற்றொரு மொழியில் பயன்படுத்த முடியும்.(Language independence)
# ஒரு மென்பொருளை வடிவமைக்க தேவையான அனைத்து அடிப்படை தேவைகளையும் . நெட் பிரேம்வொர்க் -ன் Base Class Library 
வழங்குகின்றது.

## கட்டமைப்பு
# பல மொழிகளை support செய்யும் பொதுவான பிரேம்வொர்க் 
# .அடிப்படை பாதுகாப்பு அம்சங்கள்.
# அடிப்படை தேவைகளுக்கான Class library -கள்.
# நினைவக மேலாண்மை (Memory management )

## மேற்கோள்கள்


பகுப்பு:கணினி அறிவியல்
பகுப்பு:மைக்ரோசாப்ட் மென்பொருட்கள்
பகுப்பு:பல்லியக்குதள மென்பொருட்கள்
நுகர்வோர் நடத்தைகளிற்கான மாதிரி

எப்போதும் ஒரு பொருளையோ சேவையையோ ஒரு நுகர்வோன் (Consumer) கொள்வனவு செய்யும் போது அவன் பின்வரும் பொறிமுறைகளிற்கு ஊடாகச் செல்கின்றான். ஆகவே இதை ஒரு மாதிரியாகக் (Model) கொள்ளலாம். இதையே நுகர்வோர் நடத்தைகளிற்கான மாதிரி எனக் கூறுகின்றோம்.

#பிரைச்சனைகளை அடையாளம் காணல்
#பிரைச்சனைகளிற்கான தீர்வுகளை ஆராய்தல்
#தீர்வுகளில் சிறந்ததற்கு முன்னுரிமை
#கொள்வனவு செய்வதற்கான இறுதி முடிவு
#கொள்வனவு செய்தல்

இந்தப் படிமுறைகளிற்கூடாக செல்வதற்கு தேவையான நேரம் பொருள் அல்லது சேவையின் (Goods or services) பெறுமதியின் அடிப்படையில் வேறுபடும். உதாரணமாக இரண்டு ரூபாய்க்கு ஒரு சாக்லட் வாங்குவதற்கு ஒரு நுகர்வோன் எடுக்கும் நேரம் சில வினாடிகளே. ஆனால் அதேவேளை 2 கோடி பெறுமதியான ஒரு வீட்டை வாங்குவதானால் அந்த நுகர்வோன் மாதங்கள் அல்லது வருடங்கள் கூட மேற்கூறிய பொறிமுறையினூடு செல்வதற்கு செலவழிக்கலாம்.

பொதுவாக நுகர்வோனின் கொள்வனவு அவனிற்கு இருக்கும் பிரைச்சனைகளைத் தீர்க்கும் முகமாகவே இருக்கும். பிரைச்சனைகளிற்கான தீர்வுகளையே மக்கள் வாங்குகின்றார்களே தவிர பொருட்களை வாங்குவதில்லை. ஆகவே சந்தைப்படுத்தலில் (Marketing) மக்களின் குறைகளைத் தெரிந்து கொண்டு அவர்களிற்கு பொருத்தமான தீர்வைத் தருவதன் மூலமே சந்தைப் படுத்தலை அதிகரிக்கலாம்.
பகுப்பு:சந்தைப்படுத்தல்
பகுப்பு:நுகர்வு
விழுதுகள் (சஞ்சிகை)

**விழுதுகள்** சஞ்சிகை (இதழ்) சிறப்புத் தேவைகள் உள்ளவர்கள் பற்றி சமூகத்திற்கு எடுத்துக்காட்டி அவர்கள் குறித்த ஒரு விழிப்புணர்வை ஏற்படுத்தும் ஒரு சஞ்சிகையாகும் (இதழாகும்). இது இலங்கையின் மட்டக்களப்பு நகரிலிருந்து இரு மாதங்களுக்கு ஒரு முறை வெளிவருகின்றது.

தனிச்சிறப்பான தேவையுடையவர்கள் நம்மிடையே வாழுகின்ற ஒரு தனி வாழ்இயல்புகளை உடைய சமூக அமைப்பினராவார். அவர்களுக்கென ஒரு பண்பாடு உள்ளது. தனிக் கலாச்சாரம் உண்டு. சைகைமொழி என்று ஒன்று உண்டு. இவைகளைக் கொண்டு சமுதாயத்தில் அவர்கள் தங்கி வாழவேண்டியவர்கள் எனும் மனித நிலைப்பாடு நம்மத்தியில் (நம்மிடையே) உண்டு. ஆனால் அவர்கள் வெறுமனே தங்கி வாழவேண்டியவர்களும் அல்ல. அவர்கள் சமூகத்திற்கு சுமையானவர்களும் அல்ல எனத் தங்களை அடையாளப்படுத்தும் அளவிற்கு, சிறப்புத் தேவையுள்ளவர்கள் விழித்தெழுந்திருக்கிறார்கள். இவ்வாறு சிறப்புத் தேவையுடையோர் பற்றிய விடயங்களைத் தாங்கி வெளிவருகிறது விழுதுகள் சஞ்சிகை (இதழ்).

விழுதுகள் சஞ்சிகையின் ஆசிரியர் கு. குணறுபேஸ். இவர் ஒரு பத்திரிகையாளர் என்பதுடன் கலை இலக்கியவாதியும் கூட. அம்பாறை மாவட்டத்தில் கல்முனையில் வசித்து வருகின்றார். மட்டக்களப்பு செவிடர் பணிமனையினர் இதனை வெளியிட்டு வருகின்றனர்.

பகுப்பு:ஈழத்து சஞ்சிகைகள்
பூளை

**பூளை** அல்லது **பீளை** என்பது கண்ணில் இருந்து வெளிப்படும் வெண்மஞ்சள் நிறத்தில் வெண்ணெய் போன்ற  பிசுக்குமை கொண்ட கண்ணழுக்கு. சளி போன்ற பிசுக்குமை மிகுந்த இந் நீர்மம் நீண்ட தூக்கத்திற்கு பின் கண்களின் ஓரத்தில் தேங்கியிருக்கும்.

## மேற்கோள்கள்

பகுப்பு:உடல்நலம்
பகுப்பு:கண்
மெய்கண்ட சாத்திரங்கள்

**மெய்கண்ட சாத்திரங்கள்** என்பன தமிழ் நாட்டிலே சைவ சமயத்துக்குரிய அடிப்படையான தத்துவமாக எழுந்த சைவ சித்தாந்தத்தை விளக்க, 12ஆம் நூற்றாண்டு தொடக்கம் 14ஆம் நூற்றாண்டு வரையிலான காலப்பகுதியில் தோன்றிய பதினான்கு நூல்களையும் குறிக்கும். இந்நூல்கள் பதி, பசு,பாசம் என்னும் முப்பொருள்களின் இயல்பை உள்ளவாறு உணர்த்துவன.

:உந்தி களிறு உயர்போதம் சித்தியார் 
:பிந்திருபா உண்மைப் பிரகாசம் - வந்த அருட் 
:பண்பு வினா போற்றிக்கொடி பாசமிலா நெஞ்சுவிடு 
:உண்மைநெறி சங்கற்ப முற்று" 

சைவ சித்தாந்த சாத்திரங்கள் பதினான்கும் அவற்றினை இயற்றியோர்களும்.

* திருவுந்தியார் - திருவியலூர் உய்யவந்த தேவநாயனார்
* திருக்களிற்றுப்படியார் - திருக்கடவூர் உய்யவந்த தேவநாயனார்
* சிவஞானபோதம் - மெய்கண்ட தேவநாயனார்
* சிவஞான சித்தியார் - திருத்துறையூர் அருள்நந்தி சிவாச்சாரியார்
* இருபா இருபஃது - திருத்துறையூர் அருள்நந்தி சிவாச்சாரியார்
* உண்மை விளக்கம் - திருவதிகை மனவாசகங்கடந்தார்
* சிவப்பிரகாசம் - உமாபதி சிவாசாரியார்
* திருவருட்பயன் - உமாபதி சிவாசாரியார்
* வினாவெண்பா - உமாபதி சிவாசாரியார்
* போற்றிப்பஃறொடை -  உமாபதி சிவாசாரியார்
* உண்மைநெறி விளக்கம் - உமாபதி சிவாசாரியார்
* கொடிக்கவி - உமாபதி சிவாசாரியார்
* நெஞ்சுவிடுதூது - உமாபதிசிவாசாரியார்
* சங்கற்ப நிராகரணம் - உமாபதிசிவாசாரியார்

என்பன அவையாகும். இந்தப் 14 நூல்களுள்ளும் தலை சிறந்ததாகக் கருதப்படுவது மெய்கண்டார் இயற்றிய சிவஞான போதம் ஆகும். இந்தப் 14 நூல்களும் பல்வேறு ஆசிரியர்களால் இயற்றப்பட்டிருப்பினும், இவற்றுட் தலையாய நூலை எழுதிய மெய்கண்டார் பெயரிலேயே முழுத் தொகுதியையும் *மெய்கண்ட சாத்திரம்* என்கின்றனர். சிவஞான சித்தியார், இருபா இருபது ஆகிய இரு நூல்களையும் இயற்றியவர் அருள்நந்தி சிவாச்சாரியார். திருவுந்தியார் திருவியலூர் உய்யவந்ததேவ நாயனார் என்பவராலும், திருக்களிற்றுப்படியார் திருக்கடவூர் உய்யவந்ததேவ நாயனார் என்பவராலும் எழுதப்பட்டவை. உண்மை விளக்கம் என்ற நூல் திருவதிகை மனவாசகங் கடந்தார் என்பவரால் எழுதப்பட்டது. சிவப்பிரகாசம் முதல் சங்கற்ப நிராகரணம் ஈறாகவுள்ள எட்டு நூல்களையும் இயற்றியவர் உமாபதி சிவாசாரியார் ஆவார்.

பகுப்பு:சைவ சித்தாந்த தமிழ் இலக்கியம்
வேதாந்தம்

**வேதாந்தம்** வேதம் + அந்தம் என்ற சமஸ்கிருத சொற் பிணைப்பினால் வருவது. வேதம் அல்லது வேதங்கள் நான்கு இந்து சமய தத்துவ நூல்களைக் குறிக்கும். அவை இருக்கு, யசூர், சாமம், அதர்வம் என்பனவாகும். அந்தம் என்றால் கடைசியில் வருவது அல்லது முடிவில் வருவது என்று பொருள் தரும். ஒவ்வொரு வேதத்துக்கும் நான்கு பாகங்கள் உண்டு. அவை மந்திரங்கள், பிராமணங்கள், அரண்யகங்கள், உபநிடதங்கள் ஆகும். வேதம் + அந்தம் வேதங்களின் கடைசி இரு பாகங்களான அரண்யகம் மற்றும் உபநிடதங்களை சிறப்பாக சுட்டும். வேதங்களின் கடைசி இரு பாகங்களும் பெரும்பாலும் தத்துவரீதியில் அமைந்தவை, அவற்றில் கூறப்பட்ட பல கருத்துக்கள் முதல் இரு பாகங்களில் கூறப்பட்ட கருத்துக்களுக்கு எதிர்ப்பாகவும், முரணாகவும் இருப்பதைக் காணமுடியும். ஆகையால் வேதாந்தத்தை வேதம் என்று நேரடியாக ஒப்பிடுவது பொருந்துமா என்பது கேள்விக்குரியதே.

## வேதாந்தம் குறித்து சுவாமி விவேகானந்தர்
வேதாந்தம் என்ற சொல்லுக்கு ’வேதங்களின் முடிவு’ என்று பொருள். வேதாந்தம் சுருதி என்ற தனிப்பெயராலும் சுட்டப்படுகின்றது. உலகின் மிகப்புராதனமான மதம் வேதாந்தம்.

### தனிப் பண்புகள்
வேதாந்தத் தத்துவத்தின் தனிப்பண்பு, இது மனிதச் சார்பற்றது என்பது. எந்த ஒரு தனிமனிதனோ, மகானோ இதனை நிறுவவில்லை. மேலும் எந்த தனி மனிதனை மையமாக வைத்தும் பின்னப்படவில்லை. எனினும் மனிதர்களை மையமாக வைத்து எழுந்த தத்துவங்களைக் குறைகூறுவதும் இல்லை.
தனிநபர் வழிபாட்டை ஏற்றுக்கொள்ள வேதாந்தம் மிகவும் தயங்குகிறது.

### அடிப்படை உண்மை
வேதாந்தம் கூறும் அடிப்படை உண்மை மனிதன் தெய்வீகமானவன் என்பது.

### வேதாந்தத்தின் தனிக்கருத்து
வேறுபட்ட மதச்சிந்தனைகள் எத்தனை இருந்தாலும் அனைத்தையும் அனுமதிக்க வேண்டும். அனைவரையும் ஒரே கருத்துக்குள் கொண்டுவர முயலக்கூடாது. பல கருத்துகளும் முடிவில் இறைவனையே அடைகின்றன.

### ஜாதிமுறை
ஜாதிமுறை வேதாந்தத்திற்கு முரணான ஒன்று. ஜாதிமுறை என்பது சமுதாயப் பழக்கம்.

### பாவம்
வேதாந்தம் ஒப்புக்கொள்ளும் ஒரே பாவம் , தன்னையோ, பிறரையோ பாவி,பலவீனர் என்று நினைப்பதே. தவறுகள் கருத்து உண்டு. ஆனால் பாவம் என்ற கருத்து இல்லை.

### நம்பிக்கை
ஒவ்வொரு மனிதனும் தன்னிடம் நம்பிக்கை கொள்ள வேண்டும், வெளியே உள்ள கடவுளை நம்பாதவனை சில மதங்கள் நாத்திகன் என்று கூறுவது போல் தன்னிடம் நம்பிக்கை இல்லாதவனை நாத்திகன் என்று வேதாந்தம் கூறுகிறது. ஆனால் இந்த நம்பிக்கை சிறிய-நான் என்பது சார்ந்தது அல்ல. ஏனெனில் ஒருமையே வேதாந்தத்தின் கோட்பாடு என்பதால் அனைத்திலும் நம்பிக்கை கொள்வது என்பது இதன் பொருள்.

## மேற்கோள்கள்

## வெளி இணைப்புகள்
* வேதாந்த சாரம் 
* வேதாந்த அறிமுகம் 
* சோ.ந.கந்தசாமி. (2004). *இந்திய தத்துவக் களஞ்சியம்*. சிதம்பரம்: மெய்பப்பன் பதிப்பகம்.

பகுப்பு:இந்து மெய்யியல் கருத்துருக்கள்
பகுப்பு:உத்திர மீமாஞ்சம்
பகுப்பு:இந்திய மெய்யியல்
பகுப்பு:வேதங்கள்
பகுப்பு:வைதிக மெய்யியல்கள்
நா. க. பத்மநாதன்

**என். கே. பத்மநாதன்** (1931 - ஜூலை 15, 2003, அளவெட்டி, யாழ்ப்பாணம்) ஏறத்தாழ ஐம்பது ஆண்டுகளாக ஈழத்தின் நாதசுர இசைச்சக்கரவர்த்தியாக கோலோச்சியவர்.

## வாழ்க்கைக் குறிப்பு
பத்மநாதனின் தந்தையார் நா. கந்தசாமி அக்காலத்தில் புகழ் பெற்ற நாதசுவரக் கலைஞர். அளவெட்டி சீனன்கலட்டி ஞானோதய வித்தியாசாலையில் கல்வி கற்ற அதே வேளையில் தனது ஏழாவது வயதிலேயே தனது தந்தையைக் குருவாக ஏற்று இசைப் பயிற்சியில் ஈடுபட்டார்.

## இசைப் பயிற்சி
இவர் முதலில் இவரது தகப்பனார் தொடக்கம் அக்காலத்தில் பிரபல தவில் வித்துவானாக விளங்கிய வலங்கைமான் சண்முகசுந்தரம் பிள்ளை, முல்லைவாசல் முத்துவேற் பிள்ளை முதலானோருக்கும், ஈழத்தில் எஸ். எஸ். அப்புலிங்கம் பிள்ளை, பி. எஸ். ஆறுமுகம்பிள்ளை முதலான வித்துவான்களுக்கும் தாளக் காரனாக இருந்து தமது லயவளத்தையும் இசை அறிவையும் பெருக்கிக் கொண்டார்.

## நாதசுரப் பயிற்சி
தமது தகப்பனாரிடம் 14 வயது வரை நாதஸ்வரம் பயின்ற பின்னர் நாதஸ்வர வித்துவான் பி. எஸ். ஆறுமுகம் பிள்ளையின் தமையனாரான பி. எஸ். கந்தசுவாமிப் பிள்ளையிடம் நாதஸ்வரம் பயின்றார். தொடர்ந்து தமிழகத்தைச் சேர்ந்த நாதஸ்வர மேதைகளான சீர்காழி பி. எம். திருநாவுக்கரசு பிள்ளையிடமும் திருச்சேரி கிருஷ்ணமூர்த்தி பிள்ளையிடமும் நாதஸ்வரக் கலையின் நுட்பங்களையும் நுணுக்கங்களையும் கற்றுத் தேர்ந்தார்.

## நாதஸ்வர கச்சேரிகள்
இவர் தமது பதினெட்டாவது வயதில் தனது மாமனாரான அளவெட்டி கே. கணேசபிள்ளையின் குழுவில் இணைந்து கொண்டார். இக்குழுவில் கணேசபிள்ளையும் வி. தெட்சணாமூர்த்தியும் தவில் வாசித்தனர். பத்மநாதன் தனது குருவான திருநாவுக்கரசுவுடன் இணைந்து நாதசுவரம் வாசித்தார். அக்காலத்தில் பிரபல நாதஸ்வர வித்துவான் அம்பல் இராமச்சந்திரனுடன் இணைந்து நாதஸ்வரம் வாசித்தார்.

தமது இருபத்தைந்தாவது வயதில் தனியாக ஒரு குழுவை உருவாக்கிக் கொண்டார். அக்குழுவில் தெட்சணாமூர்த்தியும், பத்மநாதனின் மைத்துனரான பி. எஸ். சாரங்கபாணியும் தவில் வாசித்தார்கள். பத்மநாதனுடன் பி. எஸ். பாலகிருஷ்ணன் நாதஸ்வரம் வாசித்தார்.

பத்மநாதனுடன் சுமார் பத்து வருடங்கள் இணைந்து நாதஸ்வரம் வாசித்தவர் எம். பி. பாலகிருஷ்ணன். அதேபோன்று ஆர். கேதீஸ்வரனும் சுமார் 20 வருடங்கள் இவருடன் நாதஸ்வரம் வாசித்துள்ளார்.

நல்லூர் கந்தசுவாமி ஆலயத்தில் ஏறத்தாழ 40 வருடங்களாக ஆஸ்தான வித்துவானாக இருந்திருக்கிறார். திருவிழாக்கள் நடைபெறுகின்ற 25 நாளும் அவரது நாதஸ்வரக் கச்சேரியினைப் பார்ப்பதற்கென்று பெருங்கூட்டம் கூடும்.

## விருதுகள்
* 1964 இல் பன்னாலையில் நடைபெற்ற சேக்கிழார் மாநாட்டில் முன்னாள் அமைச்சரும் சைவப் பெரியாருமான சேர் கந்தையா வைத்தியநாதன் அவர்களால் நாதஸ்வரக் கலாநிதி பட்டம் சூட்டப்பட்டார்.
* 1979 இல் மதுரையில் நாதஸ்வர மேதை பொன்னுச்சாமிப் பிள்ளையின் நூற்றாண்டு விழாவில் இவரது நாதஸ்வர இசைக் கச்சேரியில் எம். பி. எம். சேதுராமனால்  கௌரவிக்கப்பட்டார்.
* 1982 இல் கலாசூரி விருது இலங்கையின் அன்றைய ஜனாதிபதி ஜே. ஆர். ஜெயவர்த்தன அவர்களால் வழங்கப்பட்டது.
* 1999 இல் வட-கிழக்கு மாகாண ஆளுனரின் விருது வழங்கப்பட்டது.
* 2003 இல் இவரது மறைவின் பின்பு யாழ் பல்கலைக்கழகம் கலாநிதி பட்டம் வழங்கிக் கௌரவித்தது.

பகுப்பு:ஈழத்து நாதசுவரக் கலைஞர்கள்
பகுப்பு:ஈழத்துக் கலைஞர்கள்
பகுப்பு:1931 பிறப்புகள்
பகுப்பு:2003 இறப்புகள்
தாராசுரம்

**தாராசுரம்** (ஆங்கிலம்:Darasuram) இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில், கும்பகோணம் வட்டத்தில் இருக்கும் ஒரு பேரூராட்சி ஆகும். இங்கு உலகப்பெற்ற ஐராவதேசுவரர் கோயில் உள்ளது. இது வணிக நகரமான கும்பகோணத்தின் புறநகர் பகுதி ஆகும்.

## 2021-இல் புதிய  [[கும்பகோணம் மாநகராட்சி]]யுடன் இணைத்தல்

தாராசுரம் பேரூராட்சியை அக்டோபர், 2021-இல் புதிதாக நிறுவப்பட்ட கும்பகோணம் மாநகராட்சியுடன் இணைக்கப்பட்டது.

## அமைவிடம்
தாராசுரம் பேரூராட்சி தஞ்சாவூரிலிருந்து 42 கி.மீ. தொலைவிலும், கும்பகோணத்திலிருந்து 4 கி.மீ. தொலைவிலும் உள்ளது.

## பேரூராட்சியின் அமைப்பு
2.3 சகி.மீ. பரப்பும், 15  வார்டுகளும், 52  தெருக்களும் கொண்ட இப்பேரூராட்சி  கும்பகோணம் (சட்டமன்றத் தொகுதி)க்கும், மயிலாடுதுறை மக்களவைத் தொகுதிக்கும் உட்பட்டது.

## மக்கள் தொகை பரம்பல்
2011-ஆம் ஆண்டு மக்கள் தொகை கணக்கெடுப்பின்படி இப்பேரூராட்சி 3,931 வீடுகளும் 15,787 மக்கள்தொகையும் கொண்டது.

## சப்தஸ்தானம்
சித்திரை மாதத்தில் நடைபெறும் சப்தஸ்தான விழாவில் கும்பகோணம் ஆதிகும்பேஸ்வரர் மங்களநாயகியுடன் அதிவிநோதமாக அலங்கரிக்கப்பட்ட பல்லக்கில்  திருக்கலயநல்லூர், தாராசுரம், திருவலஞ்சுழி, சுவாமிமலை, கொட்டையூர், மேலக்காவேரி ஆகிய தலங்களுக்கு எழுந்தருளி காட்சி கொடுத்துத் திரும்புவர்.

இது பஞ்சகுரோசத்தலங்களில் ஒன்றாகும்.

## வரலாற்றுச் சிறப்பு

இவ்வூர் பொ.ஊ. 12-ஆம் நூற்றாண்டில் இரண்டாம் இராஜராஜ சோழனால் கட்டப்பட்ட ஐராவதேஸ்வரர் கோயிலுக்காக அறியப்படுகிறது.

இக்கோவில் மிகச்சிறப்பான கட்டிடக்கலையின் இருப்பிடமாக விளங்குகிறது. இதனுடைய விமானம் 85 அடி உயரம் கொண்டது.

பத்தாம் நூற்றாண்டில் இருந்து 12-ஆம் நூற்றாண்டுக்கு இடையில் கட்டப்பட்ட கங்கைகொண்ட சோழபுரம் கோவிலும் தாராசுரம் கோயிலும் நிறைய ஒற்றுமைகளைக் கொண்டுள்ளன.

## சான்றுகள்


## வெளி இணைப்புகள்

* தாராசுரம் பேரூராட்சியின் தொடர்பு மையங்கள்
* தாராசுரம் பயணக்கட்டுரை
* பச்சை பூமி - தாராசுரம் (சிற்பக்கலையின் உன்னதம்)

பகுப்பு:சோழர் நகரங்கள்
தஞ்சாவூர் மாவட்டத்திலுள்ள ஊர்களும் நகரங்களும்
அழியாத சோழர் பெருங்கோயில்கள்

**புகழ்மிகு சோழர் பெருங்கோயில்கள்** என்பவை தென்னிந்தியாவில் சோழர்களின் ஆட்சிக்காலத்தில் கட்டப்பட்ட கோயில்களைக் குறிக்கும். அக்கோயில்களாவன: தஞ்சாவூரில் உள்ள தஞ்சைப் பெருவுடையார் கோயில், கங்கைகொண்ட சோழபுரம், மற்றும் தாராசுரத்தில் உள்ள ஐராவதேஸ்வரர் கோயில் ஆகியவற்றைக் குறிக்கும்.

இவை 1987-ல் யுனெஸ்கோ அமைப்பால் உலக மரபுரிமைச் சின்னங்களாக அறிவிக்கப்பட்டன.

## புகைப்படத் தொகுப்புகள்

File:Brihadisvara Temple, Thanjavur, Tamil Nadu, India.jpg|தஞ்சைப் பெருவுடையார் கோயில், தஞ்சாவூர் 
File:Sanskrit written on the Brihadisvara Temple, Thanjavur.jpg|தமிழ் எழுத்துக்கள் எழுதப்பட்டுள்ளது. 
File:Big Temple-Temple.jpg|கிரானைட்டால் ஆன கோவில் கோபுரம் தஞ்சைப் பெருவுடையார் கோயில் பொ.ஊ. 1010 
File:Chariot detail, Airavatesvara, Tamil Nadu.jpg| தாராசுரம் ஐராவதேஸ்வரர் கோயில்
File:Airavatesvara Temple Chariot.jpg|தாராசுரம் ஐராவதேஸ்வரர் கோயில் பொ.ஊ. 12-ஆம் நூற்றாண்டில் இராஜராஜ சோழன் II 
File:Brihadeeswara Temple Entrance Gopurams, Thanjavur.JPG|தஞ்சைப் பெருவுடையார் கோயிலின் முகப்புத் தோற்றம் தஞ்சாவூர்
File:MainGopuram-BrihadisvaraTemple-Thanjavur,India.jpg|பிரகதீஸ்வரர் கோவில்
படிமம்:Thanjavur Tower.JPG|பிரகதீஸ்வரர் கோவில்
படிமம்:Gangaikonda CholaPuram.JPG|கங்கைகொண்ட சோழபுரம்
படிமம்:Airavateswarar temple.png|ஐராவதேஸ்வரர் கோயில்


## வெளி இணைப்புகள்
* யுனெசுக்கோ தளப்பக்கம்

## மேற்கோள்கள்

பகுப்பு:தமிழகத்தின் யுனெஸ்கோ உலக பாரம்பரியக் களங்கள்
பகுப்பு:சோழர் கட்டிடக்கலை
பகுப்பு:இந்தியாவில் உள்ள உலக பாரம்பரியக் களங்கள்
பகுப்பு:தமிழ்நாட்டுக் கோயில்கள்
நியாயம் (இந்து தத்துவம்)

**நியாயம்** என்பது தரிசனங்கள் எனப்படும் ஆறு தத்துவப் பிரிவுகளில் ஒன்று. இது ஏரணத்தையும் (அளவையியல், (logic)), அறிவாராய்ச்சியியலையும் (epistemology) முதன்மையாகக் கொள்கிறது. இந்தத் தத்துவப் பிரிவுக்கு அடிப்படையானது கௌதம  ரிஷி அல்லது  அட்சபாதர் என்பவரால் எழுதிய நியாய சூத்திரம் என்னும் நூல் ஆகும். இது கி.மு ஆறாவது நூற்றாண்டளவில் எழுதப்பட்டதாகக் கூறப்படுகின்றது.

## மேலோட்டம்
நியாயம் தத்துவப் பிரிவு நவீன இந்து தத்துவச் சிந்தனைகளுக்கு வழங்கிய முக்கியமான பங்களிப்பு அதன் வழிமுறை (methodology) ஆகும். தருக்கம் அல்லது ஏரணம் (அளவையியலை) அடிப்படையாகக் கொண்ட இந்த வழிமுறையைப், பின்னர், பெரும்பாலான மற்ற இந்து தத்துவப் பிரிவுகளும் கைக்கொள்ளலாயின.

நியாயத்தைப் பின்பற்றுபவர்கள், எற்புடைய அறிவைப் (valid knowledge) பெறுவதன் மூலமே துன்பங்களிலிருந்து விடுதலை பெற முடியும் என நம்புகின்றனர். இதனால் அவர்கள் ஏற்புடைய அறிவைப் பெறுவதற்கான வழிகளை (பிரமாணங்கள்) அடையாளம் காண்பதில் பெரும் அக்கறை செலுத்துகின்றனர். நியாயத் தத்துவப் பிரிவினர் இந்த ஏற்புடைய அறிவை அடையாளம் காண நான்கு பிரமாணங்கள் அல்லது வழிமுறைகளைக் கைக்கொள்கிறார்கள். அவை:

# பிரத்தியட்சம் - நேரடிக்காட்சி
# அனுமானம் - உய்த்துணர்வு
# உபமானம் - ஒப்பீடு
# சப்தம் - உரைச்சான்று என்பனவாகும்.

## மேற்கோள்கள்


## வெளி இணைப்புகள்
* https://web.archive.org/web/20140128043915/http://www.srimatham.com/uploads/5/5/4/9/5549439/nyaya_philosophy.pdf

## இவற்றையும் பார்க்கவும்
* வேத தத்துவ தரிசனங்கள்

பகுப்பு:இந்து மெய்யியல் கருத்துருக்கள்
பகுப்பு:விசேடம்
பகுப்பு:இந்திய மெய்யியல்
பகுப்பு:அளவை சமயங்கள்
பகுப்பு:வைதிக மெய்யியல்கள்
வியர்வை

thumb|300px|தோல் உறுப்புக்களின் உருப்பெருக்கத் தோற்றம். வியர்வைச் சுரப்பிகள் காட்டப்பட்டுள்ளன.
**வியர்வை** என்பது, வியர்த்தல் என்னும் தொழிற்பாட்டின் மூலம் உடலிலிருந்து தோலினூடாக வெளியேற்றப்படும் ஒரு திரவம் ஆகும். இது முக்கியமாக நீரையும், சிறிய அளவில் சோடியம் குளோரைடையும் கொண்டது. வியர்வையில் 2-மீதைல்பீனோல், 4-மீதைல்பீனோல் போன்ற வேதியியற் சேர்வைகளும் காணப்படுகின்றன. வியர்வை பாலூட்டிகளின் உடற் தோலில் காணப்படும் வியர்வைச் சுரப்பிகளினால் வெளியேற்றப்படுகிறது.

ஆண்களின் வியர்வையின் சில கூறுகள் பாலுணர்வு தொடர்பான ஈர்ப்புத் தன்மைகளைக் கொண்டவை எனக் கூறப்படினும்., மனிதர்களைப் பொறுத்தவரை வியர்த்தல் ஒரு வெப்பச் சீராக்கத் தொழிற்பாடு ஆகும். உடற் தோலின் மேற்பரப்பில் இருந்து வியர்வை ஆவியாகும்போது, அது ஆவியாவதற்குத் தேவையான மறை வெப்பத்தை உடலிலிருந்து எடுத்துக் கொள்வதால் உடல் குளிர்ச்சியடைகிறது. இதனால், கோடை காலத்தில் அல்லது வேலை செய்வதன் மூலம் உடற் தசைகள் சூடேறும் போது உடல் வெப்பநிலை உயராமல் தடுப்பதற்காகக் கூடுதலான வியர்வை சுரக்கப்படுகின்றது. பயம் போன்ற உணர்வுகள் இருக்கும்போதும், குமட்டல் இருக்கும்போதும் வியர்த்தல் கூடுதலாகக் காணப்படுவதுடன், குளிரின் போது இது குறைந்தும் காணப்படும்.

## வியர்வைச் சுரப்பிகள்

இரண்டு வகையான வியர்வைச் சுரப்பிகள் உண்டு. இவற்றினால் சுரக்கப்படும் வியர்வையின் தன்மையும், நோக்கமும் பெரிதும் வேறுபட்டுக் காணப்படுகின்றன.

* கழிவு வியர்வைச் சுரப்பிகள்: இவை உடலின் எல்லாப் பகுதிகளிலும் உள்ளன. எனினும் உட்கை, பாதங்களின் அடிப்பகுதி, நெற்றி ஆகிய இடங்களில் கூடுதலாகக் காணப்படுகின்றன. இவற்றில் உருவாகும் வியர்வை பெரும்பாலும் நீரையும், பல்வேறு உப்புக்களையும் கொண்டிருக்கும். இவை பொதுவாக உடல் வெப்பச் சீராக்கத்துக்கு உதவுகின்றன.
* புற வியர்வைச் சுரப்பிகள்: இவை சுரக்கும் வியர்வையில் கொழுப்புப் பொருட்கள் அதிகம் உள்ளன. இவை கக்கப் பகுதிகளிலும், பாலுறுப்புக்களைச் சுற்றியும் அதிகம் காணப்படுகின்றன. இந்த வியர்வையில் கரிமச் சேர்வைகளை உடைப்பதில் உதவும் பக்டீரியாக்கள் இருக்கின்றன. வியர்வை மணத்துக்கான காரணம் இதுவேயாகும்.

## குறிப்புகள்


பகுப்பு:உடல்நலம்
கியோம் அப்போலினேர்

**கியோம் அப்போலினேர்** (Guillaume Apollinaire, ஆகஸ்ட் 26, 1880 - நவம்பர் 9, 1918) பிரெஞ்சு நாட்டு எழுத்தாளர் ஆவார்; கவிதைத் துறைக்கும் கவிதை குறித்த சிந்தனைகளுக்கும் ஒரு புதிய பார்வையையும் பரந்த வீச்சையும் அளித்தவராகக் கருதப்படுபவர். 38 ஆண்டுகளே வாழ்ந்த இவர், இருபதாம் நூற்றாண்டின் மரபு சாரா பிரெஞ்சு கவிதை இயக்கத்தின் முன்னோடி எனப் பாராட்டப்பட்டார். இறப்பதற்கு ஆறு மாதங்களுக்கு முன் ஜாக்குலின் என்ற பெண்ணை மணந்தார். இறப்பதற்கு சில மாதங்களுக்கு முன் "கவிஞர்களும் நவீன மனப்பாங்கும்" என்ற தலைப்பில் இவர் ஆற்றிய உரை பின்னர் நூலாக்கப்பட்டது.

பகுப்பு:பிரெஞ்சு எழுத்தாளர்கள்
பகுப்பு:1880 பிறப்புகள்
பகுப்பு:1918 இறப்புகள்
சில்லறைக்காசு

வணிகத்திற்கென அடிக்கடி தேவைப்படும் சிறிய தொகை பணம் **சில்லறைக்காசு** (Petty cash) எனப்படும். இவை காசோலையாக செலுத்தப்படாது காசாக செலுத்தப்படும். வணிக நிறுவனத்தில் அடிக்கடி ஏற்படும் சிறு செலவுகளான அஞ்சல் செலவுகள், எழுதுபொருட் செலவுகள் (stationery), பயணச்செலவுகள் போன்றவைகளுக்காக இப்பணம் பயன்படுத்தப்படும். இத்தகைய கணக்குகளை பதிவதற்கு சில்லறை காசேடு எனும் பேரேடு உபயோகிக்கப்படும். தொடக்க கட்டுநிதியாக (initial fund) ஒரு குறிப்பிட்ட பணத்தொகை வழங்கப்படும் (ஒவ்வொரு நிறுவனத்திற்கும் கட்டுநிதிகள் மாறுபடலாம்). பின்னர், ஒரு குறிப்பிட்ட கால இடைவெளிக்கிடையே வசக்கட்டு முறை (imprest system) மூலம் நிதி மீள்நிரப்பப்படும்.

பகுப்பு:கணக்கு பதிவியல்
சிறுநீர்

**சிறுநீர்** (*Urine*)  என்பது விலங்குகள் மற்றும் மனிதர்கள் உடலில் உள்ள சிறுநீரகங்களில் உருவாக்கப்படும் திரவ வடிவிலான ஒரு கழிவுப்பொருள் அல்லது பக்கவிளைவுப் பொருளாகும். இது சிறுநீரகத்தில் உருவாகி, சிறுநீர்க்குழாய் மூலம் சிறுநீர்ப்பைக்கு எடுத்துச் செல்லப்பட்டு, தற்காலிகமாக அங்கே சேகரிக்கப்பட்டு, பின்னர் அங்கிருந்து சிறுநீர்வழி மூலம் உடலில் இருந்து வெளியேறுகின்றது.

உடலின் உயிரணுக்களில் நிகழும் வளர்சிதைமாற்றங்களின்போது கழிவாக உருவாகும் பல பக்கவிளைவுப் பொருட்களும் குருதிச் சுற்றோட்டத்தொகுதியிலிருந்து அகற்றப்படல் அவசியமாகும். உடலுக்குத் தேவையற்ற நச்சுப்பொருட்கள், மேலதிக சில கரையங்கள், மேலதிகமாக உடலிலுள்ள நீர் போன்றன சிறுநீர் மூலம் உடலில் இருந்து வெளியேற்றப்படுகின்றது.

உடலில் நிகழும் சில மாற்றங்களையும், பல நோய் நிலைகளையும் கண்டறிய சிறுநீர் மாதிரி பயன்படுத்தப்படுகின்றது.

### நிறம்

* அடர் மஞ்சள் சிறுநீரானது, நீர்ப்போக்கினைச் சுட்டிக் காட்டுவதாக அமைகிறது.
* மஞ்சள்/இள ஆரஞ்சு நிறமானது இரத்தஓட்டத்திலிருந்து அதிகப்படியான உயிர்ச்சத்து பி நீக்கப்படுவதால் ஏற்படலாம். 
* சில மருந்துகள் ரைவாம்பின் (rifampin) மற்றும் பெனசோபிரைடின் (phenazopyridine) ஆரஞ்ச் நிற சிறுநீரத்திற்கு காரணமாகலாம்.
* குறுதி கலந்த சிறுநீரானது சிறுநீரில் குருதி என்றழைக்கப்படும், இதற்கு பல்வேறு மருத்தவகாரணங்கள் உண்டு.
* பழுப்பு சிறுநீர் அல்லது அடர் ஆரஞ்சு நிற சிறுநீர் மஞ்சள் காமாலை, ராப்டோமையோலிசிஸ், அல்லது கில்பர்ட் நோய்க்கூறுகளின்அ றிகுறியாகவும் இருக்கக்கூடும்.
* கறுப்பு அல்லது அடர் நிற சிறுநீர் கரும்புற்றுநோய் காரணமாக இருக்கலாம்.
* நாவல் நிற சிறுநீர்(பிங்க் நிறம்), பீட்ரூட் உண்டதால் ஏற்படும் விளைவு ஆகும்.
* பச்சை நிற சிறுநீர் சாத்தாவாரியினம் அல்லது பச்சை நிற உணவு அல்லது பானம் அருந்தியதால் ஏற்படும் விளைவு ஆகும்.
* சிவப்பு அல்லது பழுப்பு நிற சிறுநீர், போர்பிரியா காரணமாக இருக்கலாம் (பீட்ரூரியாவால் ஏற்படும் தீங்கற்ற, தற்காலிக இளஞ்சிவப்பு அல்லது சிவப்பு நிற சிறுநீருடன் இதனைக் குழப்பி கொள்ள வேண்டாம்). 
* நீல நிறத்தாலான சிறுநீர் மெத்திலீன்- நீலம் (எ.கா., மருந்துகள்) அல்லது நீல வண்ணச்சாயங்களாலான உணவுகள் அல்லது பானங்கள் உட்செலுத்தலால் ஏற்படலாம்.
* நீல சிறுநீர் கறையானது நீல டயபர் நோய் காரணமாக ஏற்படலாம்.
* ஊதா சிறுநீரானது ஊதா சிறுநீர் பை நோய் காரணமாக இருக்கலாம்.

## மேலும் காண்க
* அமுரி மருத்துவம்
## மேற்கோள்கள்

## வெளி இணைப்புகள்

* Urinanalysis  at the University of Utah Eccles Health Sciences Library
* Urine Chemistry at drugs.com

பகுப்பு:சிறுநீர்த்தொகுதி
பகுப்பு:உடல் திரவங்கள்
மாமல்லபுரம் புடைப்புச் சிற்பங்கள்

thumb|350px|மாமல்லபுரம், அருச்சுனன் தவம் என்று அழைக்கப்படும் புடைப்புச் சிற்பத்தின் ஒரு பகுதி
மாமல்லபுரம் வரலாற்றுச் சிறப்புள்ள சிற்பங்களுக்குப் பெயர் பெற்றது. தமிழ் நாட்டைப் பொறுத்தவரை சிற்பக்கலைகளின் திருப்பு முனையாக அமைந்த பல்லவர் காலச் சிற்பங்களின் கருவூலமாகத் திகழ்வது மாமல்லபுரம் எனலாம். சிற்பம் எனும் போது அதனுள் கட்டிடங்கள், அவற்றின் கூறுகள், அலங்கார வடிவங்கள், உருவச் சிற்பங்கள் போன்ற பலவற்றையும் உள்ளடக்குவது இந்திய மரபில் பொதுவாகக் காணப்படுவது. எனினும் **மாமல்லபுரம் புடைப்புச் சிற்பங்கள்** என்னும் இக்கட்டுரை புடைப்புச் சிற்ப வகையில் அமைந்த உருவச் சிற்பங்கள் அவற்றை உள்ளடக்கிய நிகழ்வுகள் கதைகள் ஆகியவற்றை வெளிப்படுத்தும் சிற்பங்கள் ஆகியவை பற்றியே எடுத்துக்கூறுகின்றது.

## துறைமுக நகரம்
பல்லவர் காலத்திலும் அதற்குப் பின்னரும் புகழ் பெற்ற துறைமுக நகரமாக விளங்கிய மாமல்லபுரத்தில் திராவிடக் கட்டிடக்கலைப் பாணிக்குரிய கட்டிடங்களும் அமைப்புக்களும் பெருமளவில் காணப்படுகின்றன. கல்லிலே கட்டிடங்கள் அமைக்கத் தொடங்கிய காலத்தைச் சேர்ந்த கட்டிட வகைகளான குடைவரைகள், ஒற்றைக்கல் தளிகள் என்பனவும் ஆரம்பகாலத்தைச் சேர்ந்த கட்டுமானக் கோயில்களும் இங்கே உள்ளன. இவை வெறும் கட்டிடங்களாக மட்டுமன்றி ஏராளமான சிற்பங்களையும் தம்மகத்தேக் கொண்டு விளங்குகின்றன.

## கல்லில் செதுக்கப்பட்டவை
மாமல்லபுரத்தில் காணப்படும் சிற்பங்கள் கல்லில் செதுக்கப்பட்டவை. இவை கடவுளரின் உருவங்கள், புராணக் கதை நிகழ்வுகள் என்பவற்றுடன் இயற்கை வனப்புகளையும், அக்காலத்துச் சமூக நிகழ்வுகளையும் கூடப் படம்பிடித்துக் காட்டுகின்றன எனலாம். இங்கே காணப்படும் சிற்பங்கள் பெரும்பாலும் புடைப்புச் சிற்பங்களாகவே காணப்படுகின்றன. புடைப்புச் சிற்பங்கள் நாற்புறத்திலிருந்தும் பார்க்கக்கூடிய முப்பரிமாண அமைப்பிலுள்ள சிற்பங்களாகவன்றி, சுவரோடு ஒட்டியபடி சுவரிலிருந்து வெளித்தள்ளிக் கொண்டிருப்பது போல் அமைந்தனவாகும்.

## புகழ் பெற்ற மாமல்லபுரச் சிற்பங்கள்

* அருச்சுனன் தபசு
* வராகமூர்த்தி சிற்பம்
* மகிடாசுரமர்த்தினி சிற்பம்
* கோவர்த்தன மலை சிற்பம்

## குறிப்புகள்

பகுப்பு:மாமல்லபுரம்
பகுப்பு:சிற்பங்கள்
பகுப்பு:தமிழர் சிற்பக்கலை
பகீரத தபசு புடைப்புச் சிற்பம், மாமல்லபுரம்

thumb|right|250px|பகீரதன் தவசுச் சிற்பம் அல்லது அருச்சுனன் தபசுச் சிற்பம்

thumb|250px|பகீரத தபசு சிற்பத்தின் கருப்பொருளைக் குறிக்கும் பகுதி. ஒற்றைக்காலில் தவம் செய்யும் மனிதனையும், அருகே பூத கணங்கள் சூழ வரமளிக்கும் இறைவனையும் காண்க.
**பகீரத தபசு** எனப் பொதுவாக அழைக்கப்படும் பெரிய புடைப்புச் சிற்பத் தொகுதி மாமல்லபுரத்தில் தலசயனப் பெருமாள் கோயிலுக்கு பின்புறத்தில் அமைந்துள்ள பெரிய பாறையில் செதுக்கப்பட்டுள்ளது. விண்ணவர், மனிதர், விலங்குகள், பறவைகள் மற்றும் இயற்கை அம்சங்கள் எனப் பல வகையானவற்றையும் சித்தரிக்கின்ற இச் சிற்பம் ஏதோ ஒரு புராணக் கதை நிகழ்வை அடிப்படையாகக் கொண்டு உருவாக்கப் பட்டது என்பதில் கருத்து வேறுபாடு கிடையாது. எனினும் இது குறிக்கின்ற நிகழ்வு எது என அடையாளம் காண்பதில் ஆய்வாளரிடையே கருத்து வேறுபாடுகள் உள்ளன.

சுமார் முப்பது மீட்டர் வரை உயரமும், அதன் இரண்டு மடங்கு வரையிலான நீளமும் கொண்ட இப்பாறை இயற்கையிலேயே நடுவில் பிளவு பட்டிருப்பது போன்ற தோற்றத்துடன் காணப்படுகின்றது. இதை ஒரு குறைபாடாக எடுத்துக்கொள்ளாது, இப்பிளவையும் சிற்பத் தொகுதியின் கருத்துருவுக்கு அமையத் திறமையாகச் சிற்பி பயன்படுத்திக் கொண்டிருப்பதைக் காண முடிகின்றது. இது ஒரு ஆறு அல்லது நீரோட்டமாக உருவகப் படுத்தப்பட்டுள்ளது. நிலைக்குத்துத் திசையில் சிற்பத்தொகுதி நான்கு படைகள் (layers) அல்லது நிலைகளாகக் கருதி வடிவமைக்கப்பட்டுள்ளது தெரிகிறது. மேலிருந்து பார்க்கும்போது முதல் நிலை விண்ணுலகையும், இரண்டாவது விண்ணுலகுக்கும் மண்ணுலகுக்கும் இடைப்பட்ட நிலையையும், மூன்றாவது மண்ணுலகையும், அடியில் உள்ளது பாதாள உலகத்தையும் குறித்து நிற்பதாகக் கூறப்படுகின்றது.

இச்சிற்பத்தில் ஒற்றைக்காலில் நின்றபடி தவமிருக்கும் ஒரு மனித உருவமும், அவனுக்கு அருகில், சூலாயுதத்தை ஏந்தியபடி, பூதகணங்கள் புடைசூழ நின்று வரமளிக்கும் சிவனும் செதுக்கப்பட்டுள்ளது. இது பாசுபத அஸ்திரம் பெறுவதற்காக அருச்சுனன் சிவனை நோக்கித் தவமிருந்த கதையைக் குறிப்பதாகக் கருதிச் சிலர் இதனை *அருச்சுனன் தபசு* என அழைக்கின்றனர். வேறு சிலர் இது *பகீரதன் தவம்* என்கின்றனர். தனது முன்னோருக்கு இறுதிக்கிரியைகள் செய்ய விரும்பிய பகீரதன், ஆகாயத்திலிருந்து கங்கையைக் கொண்டுவர விரும்பினானாம். ஆனால், கங்கை வேகமாகப் பூமியில் விழுந்தால் உலக அழிவு ஏற்படும் என அஞ்சிய அவன் அதனைத் தடுப்பதற்காகச் சிவனை நோக்கித் தவமிருந்தானாம். சிவன் கங்கையைத் தன் தலையில் ஏந்தி மெதுவாகப் பூமியில் விழச் செய்தார் என்பது புராணக்கதை. இதுவே இச்சிற்பத்தின் கருப்பொருள் என்பது அவர்கள் கருத்து. இச்சிற்பத்தில் தவம் செய்பர் மேற்குறிப்பிட்டவாறு பகீரதனோ, அருச்சுனனோ அல்ல அது சகர மாமன்னரையே குறிக்கும் என்று அச்சிற்பங்களை விரிவாக விளக்கி *மகாபலிபுரத்து ஜைன சிற்பம்* என்ற தனி நூலை மயிலை சீனி. வேங்கடசாமி எழுதியுள்ளார். 
## இவற்றையும் பார்க்கவும்

* மாமல்லபுரம் புடைப்புச் சிற்பங்கள்
## குறிப்புகள்

பகுப்பு:மாமல்லபுரம்
பகுப்பு:இந்தியச் சிற்பங்கள்
பகுப்பு:தமிழ்நாட்டிலுள்ள தொல்லியற்சின்னங்கள்
பகுப்பு:பல்லவர் கட்டிடக்கலை
பகுப்பு:சென்னையின் பாரம்பரியக் கட்டடங்கள்
சேவிங் பிறைவேட் றையன் (திரைப்படம்)

**சேவிங் பிரைவேட் ரியான்** (ஆங்கிலம்: Saving Private Ryan) ஹாலிவுட் திரைப்பட உலகின் தயாரிப்பில் வெளிவந்த ஒரு திரைப்படமாகும். இரண்டாம் உலக யுத்தத்தை மையமாக கொண்டு பின்னப்பட்ட கதையே இது. இதில் நாயகனாக டொம் ஹாங்ஸும் முக்கிய வேடத்தில் மாட் டேமனும் நடித்து இருந்தமை குறிப்பிடத்தக்கது. இத் திரைப்படத்தின் இயக்குநர் ஸ்டீவன் ஸ்பில்பேர்க்.

## வகை
போர்ப்படம் / நாடகப்படம்

## கதை

இரண்டாம் உலகப் போரின் போது, நான்கு ஆண் பிள்ளைகளின் தாயார் ஒருவர் தன் மூன்று புதல்வர்களையும் கிட்டத்தட்ட ஒரே காலப் பகுதியில் இழந்து விடுகின்றாள். வீரர்களின் மரணம் பற்றி அறிவிப்பு செய்யும் பொழுது தற்செயலாக இந்த தகவலை இராணுவ மேலிடம் கண்டறிகின்றது. ஒரே நேரத்தில் தாய் தன் மூன்று பிள்ளைகளையும் இழந்து விட்ட காரணத்தால் நான்காவது மகனை (ரியான்) போர்களத்திலிருந்து மீட்டு வந்து தாயிடம் ஒப்படைப்பதாக இராணுவ மேலிடம் முடிவு செய்கின்றது.

இந்தப் பணிக்கு கேப்டன் மில்லர் (டாம் ஹாங்) தேர்ந்து எடுக்கப்படுகின்றார். கேப்டன் மில்லர் தலைமையில் எட்டு வீரர்களைக் கொண்ட படை அணி ஒன்று புறப்படுகின்றது. எதிரியின் எல்லைக்குள் நின்று கொண்டிருக்கும் றியானை கேப்டனும் அவரது சகாக்களும் தமக்கு கிடைக்கும் துப்புக்களைப் பயன்படுத்தி தேடவிழைகின்றனர். நேசப் படைகள் ஒமாகா கடற்கரையிலேயே நிலைகொண்டிருக்கும் வேளையில் எதிரிகளின் எல்லையை ஊடறுத்து மில்லரும் அவரது படையணியும் முன்னேறுகின்றது.

ரியானை சந்தித்தார்களா இல்லையா என்பதும் எத்தனை வீரர்கள் தாயகம் திரும்புகின்றார்கள் என்பதுமே மிகுதிக் கதை.

## விருதுகள்
இத்திரைப்படம் 1998-ஆம் ஆண்டிற்கான 'சிறந்த இயக்குநர்' உட்பட 5 ஆஸ்கார் விருதுகளைப் பெற்றது. இதைத் தவிர வேறு 52 விருதுகளையும் வென்றுள்ளது.

## துணுக்குகள்
* இத் திரைப்படத்தில் பயன் படுத்துவதற்காக துப்பாக்கிகள் மற்றும் சுடுகலன்களை இங்கிலாந்து மற்றும் ஜேர்மனி போன்ற நாடுகளில் இருந்து பெற்றுக்கொண்டனர். இவை அனைத்தும் கிட்டத்தட்ட உலக யுத்தம் இரண்டு காலப்பகுதியைச் சேர்ந்ததே. இதைவிட உடைகளிலும் விசேட கவனம் செலுத்தியுள்ளனர். ஆயிரக்கணக்கில் படத்திற்காக இராணுவச் சீர் உடைகளும் காலணிகளும் தயார் செய்யப்பட்டதோடு அவை போர்களத்தில் பாவிக்கப்பட்டவை போன்ற தோற்றம் பெற விசேட பொறிமுறைகளிற்கு உட்படுத்தப்பட்டது. 
* டோம் ஹாங்ஸ் மற்றும் அவருடன் நடித்தவர்கட்கு இராணுவ பயிற்சி வழங்கப்பட்டதும் குறிப்பிடத்தக்கது. மாட் டேமனுக்கு மட்டுமே இப்பயிற்சி அளிக்கப்படவில்லை. 
* இப்படத்தில் வன்முறை மற்றும் சண்டை காட்சிகள் மிகுந்து காணப்பட்டதால் இத்திரைப்படத்தை இந்தியாவில் வெளியிட தடை செய்யப்பட்டது. பல காட்சிகளை நீக்கிய பின்பே இதை இந்தியாவில் வெளியிட முடியும் என இந்திய சென்சார் போர்ட் அறிவித்ததற்கு, இப்படத்தை இந்தியாவில் வெளியிட வேண்டாம் என ஸ்பில்பேர்க் முடிவெடுத்து விட்டார். பின்னர், இத் திரைப்படத்தை அப்போதைய இந்திய உள்துறை அமைச்சர் பார்த்து விட்டு காட்சி நீக்கங்கள் ஏதுமில்லாமல் வெளியிட உத்தரவிட்டார்.

## ஆதாரங்கள்


பகுப்பு:ஆங்கிலத் திரைப்படங்கள்
பகுப்பு:1998 திரைப்படங்கள்
பகுப்பு:சிறந்த படத்திற்கான அகாடெமி விருதிற்கு தேர்ந்தெடுக்கப்பட்ட படங்கள்
பகுப்பு:பாரமவுண்ட் பிக்சர்ஸ் திரைப்படங்கள்
பகுப்பு:அமெரிக்கத் திரைப்படங்கள்
பகுப்பு:பாஃப்டா விருதினை வென்ற திரைப்படங்கள்
பறைமேளக் கூத்து

**பறைமேளக் கூத்து** பறையர் சமூகத்தினரால் மட்டக்களப்பில் அளிக்கை செய்யப்பட்டு வரும் ஒரு பாரம்பரியக் கலை வடிவமாகும். இருவர் அல்லது அதற்கு மேற்பட்டோர் இடுப்பில் பறையைக் கட்டி இசைத்தபடியே ஆடுவதே இக்கூத்து ஆகும்.

## சமூகப் பின்னணி
பறைமேளக் கூத்து பறையர் சமூகத்திற்குரியதாக விளங்கியதற்குக் காரணம் அது அந்தச் சமூகத்தினரின் பிழைப்பூதியத் தொழில் முயற்சியின் ஒரு பகுதியாக இணைந்திருந்தமையாகும். ஈழத்தின் சமூக அமைப்பில் பறையர் சமூகம் இணையாக ஏற்கப்படாத (அங்கீகாரம் அற்ற) சமூகமாகவே வாழ்ந்து வருகின்றனர். பறையடித்தல் இவர்களின் குலத் தொழிலாகும். பறையடித்தல் மூலமே தங்களுக்கான பிழைப்பூதியத்தைப் பெற்றுக் கொள்கின்றனர்.

## அளிக்கைச் சூழல்
பறையடித்தலை ஆலய நிகழச்சிகள், பிற மங்கல நிகழ்வுகள், மரண வீடுகள் என்பனவற்றில் அளிக்கை செய்தனர். ஆலய முன்றல், பிண (பிரேத) ஊர்வலம் என்பனவற்றின் போதும் பறைமேளக் கூத்தினை அளிக்கை செய்வது வழக்கம். சிறப்பு நாட்களில் ஊரின் பெரிய மனிதர்களின் வீடுகளுக்கு முன்னாலும் இக்கூத்தை ஆடிக் கொடை பெற்றுச் செல்வது உண்டு. கிராமிய தெய்வ வழிபாடுகளில் பறைமேளக் கூத்து முக்கிய இடம் வகிக்கின்றது. அதிலும் பெண் தெய்வ வழிபாடுகளிலே அதிகமாக இந்த பறைமேளக் கூத்துக்கள் இடம்பெறுகின்றன. பிண (பிரேத) ஊர்வலத்தின் போது பறைமேளக் கூத்தின் சில பகுதிகள் "*சந்தி மறித்து ஆடுதல்*" என்னும் பெயரில் இடம்பெறும்.

## இசைக்கருவிகள்
மட்டக்களப்பில் அளிக்கை செய்யப்படும் பாரம்பரிய கலை வடிவங்களில் மத்தளம், சல்லரி என்னும் இசைக்கருவிகளே (வாத்தியங்களே) பயன்படுத்தப்படுகின்றன. ஆனால் பறைமேளக் கூத்தில் பயன்படுத்தப்படும் பறை, சொர்ணாலி என்பன பாரம்பரிய அரங்க வடிவங்கள் எவற்றிலும் பாவிக்கப்படுவதில்லை. இவை பறைமேளக் கூத்திற்கே தனிச்சிறப்புடைய இசைக்கருவிகளாகக் (வாத்தியங்களாகக்) கொள்ளப்படுகின்றன.

## ஆடும் முறை
இக்கூத்தை ஆடுபவர்கள் பறையை இடுப்பில் கட்டிக்குண்டு அதை சைத்தபடியே அந்த இசைக்கு ஏற்ப ஆடுவர். பறைமேளக் கூத்தில் 18 வகை தாளக்கட்டுகள் பயன்பாட்டில் உள்ளன. தாளக்கட்டுகளுக்கு ஏற்ப கூத்தில் பங்குபெறுவோர் தங்களது ஆளுமையை வெளிப்படுத்தி பறையை இசைப்பர். கலைஞர்கள் வட்டமாக சுற்றி நின்று இசைப்பதுடன், மாறிமாறிப் போட்டியாக இசைப்பது, முகபாவனையுடன் இசைப்பது எனப் பல்வேறு அம்சங்கள் இக்கூத்தில் இடம்பெறுகின்றன.

மேற்படி தாளக்கட்டுகள் ஆடும் சூழலுக்கு ஏற்ப அமைகின்றன. கோயில், இறப்புவீடு, மங்கல நிகழ்வுகள் என்னும் மூன்று சூழல்களில் ஒவ்வொன்றுக்கும் ஆறு ஆறு தாளக்கட்டுகளாக மொத்தம் 18 தாளக்கட்டுகள் உள்ளன. இவை பின்வருமாறு அமைகின்றன.

# கோயில் சேவகம்
## ஆரம்பத் தாளம்
## அழைப்புத் தாளம்
## ஆராதனைத் தாளம்
## ஆட்டுவிக்கும் தாளம்
## கோயில் சுற்றும் தாளம்
## வீதி வலம்வரும் தாளம்
# இறப்பு வீடு
## ஆரம்பத் தாளம்
## அழைப்புத் தாளம்
## அரட்டுத் தாளம்
## நடைத் தாளம்
## சந்தி கூறல் தாளம்
## சுடலைத் தாளம்
# மங்கல நிகழ்வுகள்
## ஆரம்பத் தாளம்
## அழைப்புத்தாளம்
## போக்குவரத்துத் தாளம்
## ஆட்டுத் தாளம்
## வரிசைத் தாளம்
## முடிவுத் தாளம்

## மேற்கோள்கள்

## வெளியிணைப்புகள்
* பறைமேளக் கூத்து நிகழ்ச்சி காணொளிக் காட்சி 
* பறைமேளக் கூத்தும் அதன் இன்றைய நிலையும்

பகுப்பு:தமிழர் ஆடற்கலைகள்
பகுப்பு:கூத்து
பகுப்பு:பறை
கிறிஸ்து

**கிறிஸ்து** அல்லது கிறிஸ்து என்ற தமிழ்ப் பதம் கிரேக்க மொழி சொல்லான *Χριστός* (கிறிஸ்தோஸ்), என்ற ஆசிர்வதிக்கப்பட்டவர் என்ற பொருளுடைய சொல்லில் இருந்து தமிழுக்கு எழுத்துப் பெயர்ப்பு செய்யப்பட்டதாகும். இச் சொல் எபிரேய மொழிப் பதமான  *מָשִׁיחַ*  (மெசியா) என்பதன் கிரேக்க மொழிப்பெயர்ப்பாக வழங்கப்பட்டது. இது இயேசுவுக்கு புதிய ஏற்பாட்டில் வழங்கிய ஒரு புனைப்பெயராகும்.

இயேசு கிறிஸ்து என பல முறைகள் விவிலியத்தில் இயேசுவின் பெயர் குறிக்கப்படுவதால்,இது சிலவேலைகளில் இயேசுவின் குடும்பப் பெயராக பிழையாக கருதப்படுவதும் உண்டு. ஆகவே இப்பெயர் "கிறிஸ்து இயேசு" என மாற்றிய வடிவிலும் பாவணையில் உள்ளது. இயேசுவை பின்பற்றியவர்கள் இயேசுவை கிறிஸ்து என நம்புகிறபடியாலேயே அவர்களுக்கு கிறிஸ்த்தவர் என்ற பெயர் உண்டாயிற்று. யூதர்கள் கிறிஸ்து இன்னமும் உலகிற்கு வரவில்லை என நம்புகின்றனர் மேலும் அவர்கள் கிறிஸ்துவின் முதலாவது வருகைக்காக காத்திருக்கின்றனர். கிறிஸ்தவர்களோ மாறாக கிறிஸ்துவின் இரண்டாம் வருகைக்காக காத்திருக்கின்றனர்.

## பெயரின் தோற்றம்
கிறிஸ்து என்ற பதம் புதிய ஏற்பாட்டில் கிரேக்க மொழியில் இயேசுவை விபரிக்கும் படியாக இது பயன்படுத்தப்பட்டுமையாலேயே அது தமிழில் பாவணைக்கு வந்தது. எபிரேயே மொழியில் இருந்து கிரேக்க மொழிக்கு மொழிப்பெயரிக்கப்பட்ட முதலாவது விவிலியங்களில் ஒன்றான செப்டுஅஜிண்ட் விவிலியம் மெசியாக் என்ற எபிரேய பதத்தை மொழிபெயர்க்கும் வித்ததில் பயன்படுத்தியது இதன் பொருள் தேர்ந்தெடுக்கப்பட்டவர் அல்லது ஆசிர்வதிக்கப்பட்டவர் என்பதாகும். ஆசிர்வதிக்கப்பட்டவர் என்பது விவிலிய நோக்கில் தலைமை குரு, தலைவர், ஆட்சியாளர் என்ற பொருளையும் கொள்ளும்.

## மேற்கோள்கள்

பகுப்பு:இயேசு
தமனும் தியூவும்

**தமன் & தியு** இந்தியாவில் உள்ள யூனியன் பிரதேசங்களில் ஒன்றாகும். 26 சனவரி 2020 அன்று இது தாத்ரா & நகர் ஹவேலி மற்றும் தாமன் & தியூ ஒன்றியப் பகுதியுடன் ஒன்றிணைக்கப்பட்டது.

## மொழிகள்
இங்குள்ள மக்கள் தமனியர் என்று அழைக்கப்படுகின்றனர். இவர்கள் குஜராத்தி மொழியில் பேசுகின்றனர். அருகிலுள்ள மகாராஷ்டிர மாநிலத்தின் மொழியான மராத்தி, குஜராத்தி, ஆங்கிலம், இந்தி ஆகிய மொழிகள் அலுவல் மொழிகளாகப் பயன்படுத்தப்படுகின்றன. இங்கு கொங்கணி மொழியும் பேசுவோரும் வாழ்கின்றனர். இவர்களைத் தவிர போர்த்துக்கேய மொழி பேசுபவர்களும் உள்ளனர். இந்த மொழியின் பயன்பாடு நாள்தோறும் குறைந்துவருகின்றது. அரசுப் பள்ளிகளிலும், ஊடகத்திலும் இந்த மொழி பயன்படுத்தப்படுவதில்லை. இந்த மொழியை கிட்டத்தட்ட 10,000–12,000 பேர் பேசக்கூடும் என்று அறிக்கை தெரிவிக்கிறது.

## மாவட்டங்கள்
* தமன் மாவட்டம்
* தியு மாவட்டம்

## பொது
தமன் தியு ஒன்றியப் பகுதிகளில் தமன் மற்றும் தியூ என இரண்டு முக்கிய நகரங்கள் கொண்டுள்ளது.
தமன் தியூ மக்களவைத் தொகுதி என்ற ஒரு மக்களவைத் தொகுதி உள்ளது. தமன் நகரத்தில்  தமன் கங்கா ஆறு பாய்கிறது. தியூ நகரத்தில் தொன்மையான உரோமைக் கிறித்தவ சமயத்தின் புனித பவுல் தேவாலயம் அமைந்துள்ளது.

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி தமன் மற்றும் தியு ஒன்றியப் பகுதிகளின் மொத்த மக்கள் தொகை 2,43,247  ஆக உள்ளது. கிராமப்புறங்களில் 24.83% மக்களும், நகரப்புறங்களில் 75.17% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி  விகிதம்   53.76%  ஆக உயர்ந்துள்ளது. மக்கள் தொகையில் 150,301 ஆண்களும்  மற்றும் 92,946 பெண்களும் உள்ளனர். பாலின விகிதம் ஆயிரம் ஆண்களுக்கு   பெண்கள் 618 வீதம் உள்ளனர். 111 சதுர கிலோ மீட்டர் பரப்பளவு கொண்ட இம்மாநிலத்தில் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 2,191 மக்கள் வாழ்கின்றனர். இம்மாநிலத்தின் சராசரி  படிப்பறிவு  87.10 % ஆகவும், ஆண்களின் படிப்பறிவு 91.54 %  ஆகவும், பெண்களின் படிப்பறிவு  79.55 % ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை  26,934 ஆக உள்ளது. 

### சமயம்
இந்து சமயத்தவரின் மக்கள் தொகை 220,150  (90.50 %) ஆகவும்  இசுலாமிய சமய  மக்கள் தொகை 19,277  (7.92 %)  ஆகவும், கிறித்தவ சமயத்தினரின் மக்கள் தொகை 2,820   (1.16 %) ஆகவும், சமண சமய மக்கள் தொகை  287  (0.12 %) ஆகவும், பௌத்த சமய மக்கள் தொகை  217  (0.09 %) ஆகவும், சீக்கிய சமய மக்கள் தொகை 172  ஆகவும்    (0.07 %)   பிற சமயத்து மக்கள் தொகை 79  (0.03 %) ஆகவும் மற்றும் சமயம் குறிப்பிடாதவர்கள் மக்கள் தொகை 245   (0.10 %)  ஆகவும் உள்ளது.

## போக்குவரத்து
இந்த பகுதியில் இருந்து நாட்டின் ஏனைய பகுதிகளை சென்றடைய சாலை வசதி உண்டு. தமன் & தியூ ஒன்றியப் பகுதி வாப்பியில் இருந்து 12 கி.மீ தொலைவிலும், சூரத்தில் இருந்து 125 கி.மீ தொலைவிலும், மும்பையில் இருந்து 150 கி.மீ தொலைவிலும் அமைந்துள்ளது. வாப்பி தொடர்வண்டி நிலையத்தை அடைந்து, அங்கிருந்து தொடர்வண்டிகளில் பயணித்து நாட்டின் மற்ற நகரங்களை அடையலாம். தியூவில் தியூ விமான நிலையம் உள்ளது. இங்கிருந்து மும்பைக்கு பயணிக்க விமானம் இயக்கப்படுகின்றது. தமன் விமான நிலையத்தில் இந்திய வான்படைக்கு சொந்தமான விமானங்கள் நிறுத்திவைக்கப்பட்டுள்ளன.

## இவற்றையும் பார்க்கவும்
* கோவா
* போர்த்துகல்

## வெளி இணைப்புகள்
* தாமன் & தியு அரசு - அதிகாரப்பூர்வ இணையத் தளம்


பகுப்பு:இந்தியாவின் முன்னாள் ஒன்றியப் பகுதிகள்
மூலதனப் பண்டம்

பொருளியலில் மூலதனத்தைப் பெருக்குவதில் அல்லது பொருட்களையோ சேவைகளையோ உற்பத்தி செய்வதில் பயன்படும் பண்டங்கள் **மூலதனப்பண்டங்கள்**(Capital good) எனப்படும். உற்பத்திச் செயற்பாட்டுக்குப் பயன்படும் மூன்று வகைப் பண்டங்களில் இதுவும் ஒன்று. நிலம், உழைப்பு என்பன ஏனைய இரண்டும் ஆகும். இம்மூன்றையும் ஒருங்கே முதன்மை உற்பத்திக் காரணிகள் என்றும் குறிப்பிடுவது உண்டு. இந்த வகைபிரிப்பு முறை செந்நெறிப் பொருளியற் காலத்தில் உருவாகி இன்றுவரை முக்கியமான வகைப்பாடாக இருந்து வருகிறது. 

ஒரு சமூகத்தில், உற்பத்திச் சாதனங்களில் முதலீடு செய்யக்கூடிய வகையில் செல்வத்தைச் சேமிப்பதன் மூலம் மூலதனப் பண்டங்கள் பெறப்படுகின்றன. பொருளியலில், மூலதனப் பண்டங்களை தொடுபுலனாகுபவை (tangible) எனக் கருதலாம். இவை ஒரு குறிப்பிட்ட காலப்பகுதியில் பிற பண்டங்களையும், சேவைகளையும் உருவாக்கப் பயன்படுகின்றன. விற்பனைக்காகப் பொருட்களை உற்பத்தி செய்வதற்குப் பயன்படும் இயந்திரங்கள், கருவிகள், கட்டிடங்கள், கணினிகள் போன்றவை மூலதனப் பண்டங்கள். தனிப்பட்டவர்களோ, குடும்பத்தினரோ, நிறுவனங்களோ, அரசுகளோ மூலதனப் பண்டங்களின் உரிமையாளர்களாக இருக்கலாம்.

### இவற்றையும் பார்க்க

பகுப்பு:பண்டங்கள்